**Kedves kortársaim,**

Vannak, kérdések melyeket nem szeretünk feltenni, és vannak válaszok, melyeket nem akarunk hallani. Mert vannak igazságok, melyektől félünk. Próbáljuk kizárni, lefolytatni a gondolatot, mely mindig ott lebeg fejünk fölött. Az igazi művész tudja, hogy azért született erre a világra, hogy rákérdezzen az elhallgatásokra, hogy ki merje mondani azt, amit néhányan csak sejtenek.

Madách Imre talán nem korunk kedvence, de *Az ember tragédiája* kapcsán mindenki ismerheti a nevét, művében olyan örökséget hagyott ránk, mely fontos nemzedékünk számára. Ahogyan Arany János saját szavaival megfogalmazta: *„Egy kézirat van nálam: Az ember tragédiája. Faust féle drámai compositió, de teljesen maga lábán jár. Hatalmas gondolatokkal teljes. Első tehetség Petőfi óta, ki egészen önálló irányt mutat.”* A mű elsőre tűnhet egy történelmi korok közt ugráló zűrzavarnak, mely a Faust olcsó magyar fordítása bibliai történettel fűszerezve. Mégis ha az ember tovább olvas, rájön, hogy a társadalmunkat sújtó komoly problémákat tár elénk. Először a múlt, majd a jelen társadalomkritikája, végül a kérdés, melytől sokan felünk, hogy mi is lesz ezek következménye?

Erdélyi János így írt: *„Lehetetlen mást látni bennök, mint azon eszmék paródiáját, melyeket a civilisatio romlottsága, a társadalmi élet fenéje, a köznyomor kiáltó szava sürgetett elő az emberi elméből ama legjobb szándékkal, hogy mentessék meg nekünk a hamis tudomány, hatalom és pénz visszaéléseitől.”* Erdélyi Jánosnak igaza lehetett volna, de Madách nem vetette el a szocialisztikus eszméket a műben, az ellenkezőjét tette, beállította az emberiség útját meghatározó eszmék közé. Madách Erdélyihez írt válaszlevelét Lukács György magyarázkodásnak vélte, ám nem lehet az, hiszen a műben találkozhatunk vele a 13. színben, ahol Ádám megfogalmazza nézeteit az eszmék sorsáról.

A tragédiában megfogalmazódott eszmei problémák filozofikusak. Nem véletlen nevezte Babits *poeta philosophus*nak Madáchot. Ugyanis Madách olyan bölcselő költőalkat, aki képes bizonyos filozófiai problémáknak a hagyományon alapuló, egyéni végiggondolására. Madách műve egyrészt „világkritika” – Babits kifejezését használva – másrészt „filozófiai szövegkritika” is, hiszen az egyik filozófiai nézőpont kritizálja a másikat. Igaz, a mű bölcseletnek nem nevezhető, de egy sajátos bölcselkedést, világnézeteket hordozó műalkotásnak igen.

Épp ezért Sőtér István és részint Németh G. Béla véleménye szerint a mű legnagyobb erénye nyitottsága. A tragédia a lét-történet értelmezése. Egyszerre hordozza *„a valamit-mint-valamit megértés”* filozófiai és a *„magát-valamin-megértés”* egyes elemeit. Mindannyiunk közös problémája a létmegértés, így a mű akár rólunk is szólhat. Esztétikai hatása így abban is rejlik, hogy a saját életünkre, sőt korunk gondjaira is rákérdez és egyben rákérdeztet bennünket is, így a kérdései a mi kérdéseink is.

Köszönöm szépen a figyelmet!